În acest context, Marcel Ciolacu și-a exprimat speranța că toate muzeele din România vor participa la „Noaptea Muzeelor”. El a făcut și alte anunțuri la începutul ședinței de Guvern.
Marcel Ciolacu speră că Noaptea Muzeelor se va desfășura normal
Potrivit premierului propunerile Ministerului Culturii privind rezolvarea problemelor de salarizare din muzeele țării vor fi discutate astăzi, 16 mai.
„Discutăm azi și propunerile Ministerului Culturii privind rezolvarea problemelor de salarizare din muzeele țării, dar și pentru alte categorii unde sunt discrepanțe salariale. Ministerul Finanțelor trebuie să ne confirme aplicarea acestor soluții și actul legislativ pentru a-l aproba săptămâna viitoare. Sunt convins că, în aceste condiții, avem maturitatea ca Noaptea Muzeelor să se desfășoare normal cu întreaga listă a muzeelor deschise publicului. Vă mulțumesc!”, a declarat Marcel Ciolacu.
Șeful PSD a susținut că se va duce sâmbătă seară la Muzeul „Antipa”, în cazul în care angajații din muzee nu vor înceta protestele.
„Dacă mai fac grevă, merg eu la Antipa, sâmbătă seară”, a completat Ciolacu.
Subiectul a fost dezbătut și de Raluca Turcan
Amintim că subiectul a fost dezbătut și de Raluca Turcan. Ea spune că a elaborat mai multe amendamente la acte normative care prevedeau majorări salariale pentru mai multe categorii profesionale, inclusiv pentru angajații muzeelor și bibliotecilor.
Acești angajați au anunțat că nu vor participa la Noaptea Muzeelor, în semn de protest.
„Sunt extrem de îngrijorată cu privire la protestul anunțat de către angajaţii din sistemul muzeal din România, cu ocazia desfăşurării Programului „Noaptea Muzeelor” 2024, şi sunt convinsă că aceştia au ajuns la capătul răbdării. Vorbim despre profesionişti, deosebit de bine pregătiţi, care gestionează un patrimoniu de milioane de euro şi care poartă o responsabilitate deosebită. Vorbim despre oameni pasionaţi care, alături de alţi angajaţi din instituţii de cultură, muncesc pentru păstrarea identităţii noastre naţionale. Cu toate acestea, muncesc pe salarii care nu au cum să fie satisfăcătoare”, a spus Turcan.
Turcan susține că a elaborat „mai multe amendamente la alte acte normative, care prevedeau majorări salariale pentru alte categorii profesionale, tocmai pentru a corecta aceste inechităţi”.
Ea spune și că a elaborat un proiect legislativ pentru „eliminarea acestor discriminări salariale”. Potrivit ministrului, a obținut avize favorabile de la ministerele partenere, inclusiv de la Ministerul Muncii şi Solidarităţii Sociale